ሀገር አቀፍ የፖለቲካ ፓርቲዎች በምርጫ ህጉ ውስጥ 7 አዳዲስ አንቀጾች እንዲካተቱ ተስማሙ
16 ሀገር አቀፍ የፖለቲካ ፓርቲዎች በፖለቲካ ፓርቲዎች የምዝገባ አዋጅ ላይ 7 አዳዲስ አንቀጾች እንዲካተቱና 13 አዋጆች እንዲሻሻሉ ስምምነት ላይ ደርሰዋል፡፡ፓርቲዎቹ ባደረጉት ድርድር እንዲካተቱ ከተስማሙባቸው አንቀጾች መካከል ሀገር አቀፍ የፖለቲካ ፓርቲ የሚባለው ሀገራዊ ፕሮግራም ያለውና ቢያንስ በአራት ክልሎች እና ሁለት የከተማ አስተዳደሮች ፅህፈት ቤት ያለው መሆን እንዳለበት ተስማምተዋል፡፡ክልላዊ ፓርቲ የሚባለው ደግሞ የክልል ፕሮግራም ያለውና በሚቋቋምባቸው ዞኖች እና ወረዳዎች ቢያንስ 25 በመቶ በሚሆኑት ቦታዎች ፅህፈት ቤት ሊኖረው ይገባል የሚል አንቀፅም ተካቷል፡፡የፖለቲካ ፓርቲዎች በየትኛውም ቦታ ፅህፈት ቤት ለመከራየት የሚያደርጉት እንቅስቃሴ በተከራይና አከራይ የሚወሰን ሆኖ፥ ፅህፈት ቤቱን ለመከራየት የሚያደናቅፍ ተግባር የተከለከለ ነው የሚል ብያኔም አስቀምጠዋል፡፡ብሔራዊ የምርጫ ቦርድ የፓርቲዎችን አቅም ለመገንባት አስፈላጊ የሆኑ ተግባራትን ማከናወን ይጠበቅበታል የሚል አንቀጽ እንዲካተት ተደርጓል፡፡የማንኛውም የፖለቲካ ፓርቲ የመተዳደሪያ ደንብ የፓርቲውን ጠቅላላ ጉባኤ፣ የአባላቱን ብዛት፣ የውሳኔ አሰጣጡን፣ መደበኛ ጉባኤ የሚካሄድበትን ጊዜ እንዲሁም የጉባኤው የዝግጅት አሰራር በግልፅ ማስቀመጥ እንዳለበት ተስማምተዋል፡፡የፖለቲካ ፓርቲዎች የመተዳደሪያ ደንብ የአባላቱን ተሳትፎ፣ የፓርቲው መሪዎች በተወሰነ ወቅት በጠቅላላ ጉባኤ የሚመረጡበትን ሁኔታ፣ ስልጣናቸው በጥቂት የፓርቲው አባላት ተጠቅልሎ እንዳይያዝና ውስጠ ዲሞክራሲን በሚያዳብር አግባብ መልኩ መቀረፁን የብሔራዊ ምርጫ ቦርድ ሊቆጣጠረው ይገባል የሚል አንቀፅ መኖር አለበት ተብሏል፡፡የፖለቲካ ፓርቲዎች ጠቅላላ ጉባኤ ከማካሄዳቸው 30 ቀናት አስቀድመው ለቦርዱ ማሳወቅ አለባቸው የሚለው አዲስ አንቀፅም ይገኝበታል፡፡በአዋጁ ከአንቀፅ 1 እስከ 31 እንዲሻሻሉ የተባሉ ሲሆን እስካሁን ባለው አሰራር አንድ ፓርቲ የመስራች አባላት ቁጥር 1 ሺህ 500 መሆን አለበት የሚለው ተሻሽሎ 3 ሺህ ሊደርስ ይገባል በሚለው ተስማምተዋል፡፡በአዋጁ ላይ በርካታ ማሻሻያዎች የተደረጉ ሲሆን ፓርቲዎቹ በአሁኑ ወቅት በሌሎች ጉዳዮች ላይ እየተደራደሩ ነው፡፡
(ኤፍ ቢ ሲ)